Na temelju članka 149. Zakona o pomorskom dobru i morskim lukama ( „Narodne novine“, broj 83/23; dalje u tekstu: ZPDML) i članka 30. Statuta Općine Privlaka („Službeni glasnik Zadarske županije“, broj 05/18, 07/21,11/22 i “Službeni glasnik Općine Privlaka” broj 03/23), Općinsko vijeće Općine Privlaka na svojoj xx. sjednici održanoj 2023. godine donosi

**ODLUKU**

**o redu na pomorskom dobru Općine Privlaka**

UVODNE ODREDBE

Članak 1.

1. Ovom Odlukom, a u skladu sa odredbama ZPDML, propisuje se:
2. način uređenja i korištenja pomorskog dobra u općoj uporabi za gospodarske i druge svrhe,
3. građenje građevina koje se prema posebnim propisima grade bez građevinske dozvole i glavnog projekta,
4. održavanje reda na pomorskom dobru u općoj uporabi,
5. održavanje čistoće i čuvanje površina pomorskog dobra u općoj uporabi,
6. osiguranje nesmetanog prolaska duž pomorskog dobra,
7. mjere za održavanje reda na pomorskome dobru koje poduzima pomorski redar,
8. obveze pravnih i fizičkih osoba,
9. prekršajne odredbe.
10. Red na pomorskome dobru cjelovit je sustav mjera i radnji kojima se osigurava zaštita i održavanje pomorskog dobra u općoj upotrebi.
11. Opća upotreba pomorskog dobra podrazumijeva da svatko ima pravo služiti se pomorskim dobrom sukladno njegovoj prirodi i namjeni.
12. Na dijelu pomorskog dobra, opća upotreba pomorskog dobra, može se ograničiti ili iznimno isključiti na određeno vrijeme na temelju koncesije, posebne upotrebe pomorskog dobra, davanjem prava na privremeno gospodarsko korištenje pomorskog dobra te davanjem luke otvorene za javni promet na upravljanje lučkoj upravi.

Članak 2.

1. Poslovi upravljanja pomorskim dobrom su redovni i izvanredni.
2. O redovnom upravljanju pomorskim dobrom brigu vodi Općina Privlaka.
3. O izvanrednom upravljanju pomorskim dobrom brigu vodi Zadarska županija.

Članak 3.

Redovno upravljanje pomorskim dobrom uključuje: redovno održavanje i unaprjeđivanje pomorskog dobra u općoj upotrebi, brigu o zaštiti i osiguravanju opće upotrebe pomorskog  
dobra, gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, a koji ostaju u općoj upotrebi, nadzor nad pomorskim dobrom u općoj upotrebi, davanje dozvola na pomorskom dobru, unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske, nadzor nad ovlaštenicima dozvola na pomorskom dobru te održavanje reda na pomorskom dobru u općoj upotrebi.

Članak 4.

1. Sve osobe na pomorskome dobru u općoj uporabi na području Općine Privlaka dužne su pridržavati se Odluke o redu na pomorskome dobru.
2. Održavanje reda na pomorskome dobru financira se iz sredstava za upravljanje pomorskim dobrom koja su prihod Općine Privlaka, iz vlastitih sredstava proračuna namijenjenih za upravljanje pomorskim dobrom te ostalih izvora.

Članak 5.

(1) Poslove provedbe reda na pomorskome dobru Jedinstveni upravni odjel Općine Privlaka, a isti uključuju:

1. nadzor nad provedbom Odluke o redu na pomorskom dobru,
2. druge poslove određene Odlukom o redu na pomorskom dobru.

NAČIN UREĐENJA I KORIŠTENJA POMORSKOG DOBRA U OPĆOJ UPORABI ZA GOSPODARSKE I DRUGE SVRHE

Članak 6.

1. Pomorsko dobro na području Općine Privlaka može se koristiti u gospodarske svrhe isključivo na temelju rješenja o davanju dozvole na pomorskome dobru kojeg donosi načelnik Općine Privlaka, a na temelju provedenog javnog natječaja i u skladu sa Odlukom Općinskog vijeća Općine Privlaka o odabiru najpovoljnijih ponuditelja za dodjelu dozvola na pomorskome dobru te Planom upravljanja pomorskim dobrom za Općinu Privlaka.
2. Dozvola na pomorskom dobru može se dati gospodarskom subjektu koji je registriran za obavljanje gospodarske djelatnosti za koju je podnio ponudu na javnom natječaju.
3. Dozvola se može dati samo za obavljanje djelatnosti i korištenje pomorskog dobra manjeg značaja.
4. Dozvola na pomorskom dobru ne može se dati ponuditelju koji je koristio pomorsko dobro bez valjane pravne osnove i/ili uzrokovao štetu na pomorskom dobru.

Članak 7.

1. Rješenje o davanju dozvole na pomorskom dobru je upravni akt na temelju kojeg gospodarski subjekt stječe pravo na obavljanje djelatnosti kojom se ne ograničava opća upotreba pomorskog dobra.
2. Dozvole na pomorskom dobru daju se na rok od dvije do pet godina.

Članak 8.

1. Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenima u dozvoli na pomorskom dobru.
2. Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti.
3. Zabrana iz stavka 2. ovoga članka ne odnosi se na najam, posudbu i sl. samih sredstava kojima se obavlja djelatnost iz dozvole na pomorskom dobru.
4. Ovlaštenik dozvole na pomorskom dobru, pomorsko dobro može koristiti samo u opsegu i granicama utvrđenim u dozvoli na pomorskom dobru.
5. Ovlaštenik dozvole na pomorskom dobru ne smije ograničavati opću upotrebu pomorskog dobra.

(6 ) Ovlaštenik dozvole na pomorskom dobru dužan je istim raspolagati na način kojim se omogućuje nesmetan prolazak duž pomorskog dobra.

(7) Ako utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili ovlaštenik dozvole na pomorskom dobru ograničava opću uporabu, davatelj dozvole na pomorskom dobru donijeti će rješenje o ukidanju dozvole na pomorskom dobru.

Članak 9.

Jedinica lokalne samouprave može biti davatelj koncesije za gospodarsko korištenje pomorskog dobra pod uvjetima propisanima člankom 54. ZPDML.

GRAĐENJE GRAĐEVINA KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA

Članak 10.

1. Nasipavanje mora ljudskom radnjom i odlaganje materijala na morsku obalu ili u more ( od iskopa, rušenja objekata, otpadnog materijala i dr. ) nije dopušteno.
2. Nasipavanje mora može se izvoditi samo u skladu sa odredbama članka 17. ZPDML.

Članak 11.

1. Kiosci i druge građevine gotove konstrukcije, tende, jednostavni podesti otvorenih terasa i slično, postavljeni u skladu s propisima kojima se uređuju jednostavne i druge građevine koje se mogu graditi bez građevinske dozvole i glavnog projekta, a koje služe obavljanju djelatnosti na pomorskom dobru i za čije obavljanje je izdana odgovarajuća dozvola mogu se na dijelovima pomorskog dobra u općoj upotrebi i pod redovnim upravljanjem Općine Privlaka postavljati uskladu sa propisima komunalnog reda za čiji nadzor i provedbu su nadležni komunalni redari Općine Privlaka, sukladno propisima o komunalnom gospodarstvu i građevinskoj inspekciji.
2. Priključenje navedenih objekata na komunalnu infrastrukturu dozvoljeno je isključivo uz suglasnost davatelja dozvole.
3. Ovlaštenik dozvole snosi troškove potrošnje električne energije i vode za vrijeme dok obavlja djelatnost na pomorskom dobru.

ODRŽAVANJE RED, ČISTOĆE I ČUVANJE POVRŠINA NA POMORSKOM DOBRU U OPĆOJ UPOTREBI

Članak 12.

1. U plažnim prostorima/šljunčanim, pješčanim, betonskim, stjenovitim i sl. zabranjuje se:
   * nasipavanje, betonizacija,
   * izvlačenje i ostavljanje plovila (brodice, barke, plutajući objekti i sl.) na pomorskom dobru,
   * postavljanje, privezivanje ili sidrenje pomorskih objekata (pristan, gat, pontonski mosti sl.) bez odgovarajućih odobrenja i lokacijske dozvole,
   * plovidba unutar ograđenog dijela namijenjenog za kupače
   * upotreba jet-skijeva na udaljenosti manjoj od 300 m od obale, odnosno ograđenog dijela namijenjenog kupačima,
   * promet svih motornih vozila, osim vozila posebne namjene,
   * parkiranje, osim na uređenim parkiralištima,
   * kampiranje i noćenje,
   * upotreba svih vrsta sapuna i šampona te ostalih kemijskih sredstava na tuševima,
   * paljenje vatre u bilo koje svrhe te upotreba roštilja i bilo koje vrste otvorenog plamena na plažama,
   * nuđenje i prodaja proizvoda i usluga na pomorskom dobru bez dozvola i koje su izvan granica dodijeljenih ovlašteniku dozvole,
   * ispust u more ili u tlo fekalne kanalizacije iz ugostiteljskih objekata ovlaštenika dozvole (svi plažni objekti moraju biti spojeni ili na sustav fekalne kanalizacija ili na nepropusnu septičku jamu ili više njih koje su izgrađene sukladno nadležnom Zakonom o gradnji ("Narodne novine", broj 153/13 i 20/17, 39/19 i 125/19) ili moraju u blizini imati vlastitu ekološku toaletnu kabinu (WC)
   * ispust oborinske vode s prometnih i parkirnih površina ukoliko nisu kondicionirane s adekvatnim separatorom lakih ulja, masti i derivata nafte,
   * kupanje životinja, izuzev na plažama na kojima je to dozvoljeno, a koje su označene posebnim znakom.
2. Iznimno od odredbi prethodnog stavka, dozvoljava se:
   * privremeno uplovljavanje čamaca na vesla (bez upotrebe motora) na udaljenosti manjoj od 50 m od obale plaže,
   * upotreba plovila za sport i rekreaciju (bez upotrebe motora) na područjima za koja su utvrđeni uvjeti uređenja prostora te ispunjeni posebni uvjeti nadležne lučke kapetanije

u smislu obilježavanja koridora za isplovljavanje i ostali uvjeti utvrđeni posebnim propisima.

PRAVA I OBVEZE PRAVNIH I FIZIČKIH OSOBA

Članak 13.

Ovlaštenik dozvole dužan je pridržavati se propisa o komunalnom redu kao i o redu na pomorskom dobru na dijelu pomorskog dobra u općoj upotrebi i pod redovnim upravljanjem Općine Privlaka, na kojem obavlja djelatnost sukladno važećoj dozvoli izdanoj od strane gradonačelnika, a ako je za obavljanje te djelatnosti potrebna suglasnost lučke kapetanije tada i u skladu sa izdanom suglasnosti nadležne lučke kapetanije temeljem koje mu je dozvola izdana.

Članak 14.

1. Ovlaštenik dozvole dužan je održavati čistim i urednim dio pomorskog dobra u općoj uporabi na kojem obavlja djelatnost temeljem važeće dozvole, sukladno odredbama o komunalnom redu i redu na pomorskom dobru.
2. Zabranjeno je odlaganje na pomorskom dobru pomorskih objekata, lučkih uređaja, vozila, olupina, podrtina, štandova, raznih drugih predmeta, stvari, otpada i sličnog.
3. Za čišćenje lokacije na kojoj se obavlja djelatnost na pomorskom dobru plaća se naknada subjektu određenom posebnom Odlukom.

Članak 15.

1. Ugostiteljske terase nije dozvoljeno izgraditi zidanjem ili nasipavanjem podloge kao što nije dozvoljeno ni ukopavanjem mijenjati zatečenu podlogu.
2. Ugostiteljske terase mogu biti izvedene samo na montažno-demontažni način od drvene konstrukcije i betonskih opločnika.
3. Stolovi i stolice te ostala oprema za terasu (klupe, reklame, suncobrani, rashladni i drugi uređaji, stalci) smiju se postavljati samo unutar utvrđene površine ugostiteljske (ili izložbene) terase za koju se plaća naknada.

Članak 16.

1. Ležaljke moraju biti udaljene od 2 do 4 metra od mora.
2. Ležaljke jednog ovlaštenika dozvole od ležaljki drugog ovlaštenika dozvole moraju biti udaljene minimalno 10 metara.

Članak 17.

1. Prodajni asortiman kioska i štandova mora se nalaziti isključivo unutar kioska i na površini štanda, a svako dodatno korištenje pomorskog dobra naplaćuje se sukladno Uredbi Vlade RH kojom se propisuju djelatnosti i visina minimalne naknade za dodjelu dozvola na pomorskom dobru i Planu upravljanja pomorskim dobrom na području Općine Privlaka.
2. Korištenje priključaka komunalne infrastrukture u vlasništvu Općine Privlaka (npr. za pranje brodova i sl.) dozvoljeno je isključivo uz zaključenje odgovarajućeg sporazuma između Općine Privlaka i ovlaštenika dozvole i uz plaćanje naknade.

MJERE ZA ODRŽAVANJE REDA NA POMORSKOME DOBRU

Članak 18.

Poslove nadzora nad provedbom Odluke o redu na pomorskome dobru provode ovlašteni službenici Jedinstvenog upravnog odjela – pomorski redari.

Članak 19.

Pomorski redar sukladno Zakonu i ovoj Odluci:

* provodi nadzor nad provedbom ove odluke i drugih propisa kojima se uređuje održavanje reda na pomorskom dobru te propisa koje je po zakonu dužan nadzirati,
* provodi mjere za održavanje reda na pomorskom dobru u općoj upotrebi,
* vrši nadzor nad pomorskim dobrom u općoj upotrebi radi utvrđivanja nezakonitog građenja ili drugog oštećenja pomorskog dobra ili nezakonite radnje te o tome obavještava nadležna tijela,
* provodi nadzor nad korištenjem pomorskog dobra u općoj upotrebi sukladno Planu upravljanja pomorskim dobrom Općine Privlaka,
* provodi postupak radi provedbe mjera za održavanje reda na pomorskom dobru u općoj upotrebi,
* pokreće i provodi upravnog postupak te naređuje odgovarajuće mjere u skladu s odlukom o redu na pomorskom dobru u općoj upotrebi,
* naređuje mjere za održavanje reda na pomorskom dobru u općoj upotrebi,
* provodi izvršenje mjera za održavanje reda na pomorskom dobru u općoj upotrebi,
* kontrolira korištenja pomorskog dobra i evidencija kontrole pomorskog dobra u općoj upotrebi, terenski prikuplja podatke za potrebe rada iz djelokruga nadležnog upravnog odjela,
* provodi upravni postupak i donosi rješenja, provodi izvršenja u upravnom postupku sukladno zakonskim odredbama, odredbama Odluke o redu na pomorskom dobru i drugim aktima Općine Privlaka kojima se utvrđuje nadležnost pomorskog redara,
* izvršava mjera inspekcijskog nadzora članka 189. ZPDML,
* priprema dopise, odgovore, te upućuje i prosljeđuje prijave nadležnim tijelima itd.,
* vodi evidencije o izvršenom nadzoru i dnevnik rada, sastavlja dnevne, tjedne, mjesečna i godišnja izvješća o radu i druga izvješća iz svog djelokruga rada,
* priprema prijedloge odgovora iz svog djelokruga rada na pitanja i pritužbe građana, sukladno propisima o pravu na pristup informacijama,
* poduzima druge radnje i mjere za koje je ovlašten te obavlja i druge poslove po nalogu pročelnika,
* obavlja druge poslove određene odlukom o redu na pomorskom dobru i propisima kojima se uređuje održavanje reda na pomorskom dobru u općoj upotrebi.

Članak 20.

(1) U provedbi nadzora nad provedbom Odluke o redu na pomorskom dobru pomorski redar ovlašten je:

1. zatražiti i pregledati isprave (osobna iskaznica, putovnica, izvod iz sudskog registra i sl. ) na temelju kojih se može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
3. zatražiti pisanim putem od stranke točne i potpune podatke i dokumentaciju potrebnu u nadzoru,
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.)
5. obavljati i druge radnje u svrhu provedbe nadzora.

Članak 21.

1. U nadzoru nad provedbom ove odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere zadržavanja reda na pomorskom dobru propisane ovom odlukom, odnosno druge mjere propisane Zakonom.
2. Optužni prijedlog za prekršaj propisan Zakonom ili ovom odlukom koji u nadzoru utvrdi pomorski redar podnosi Jedinstveni upravni odjel Općine Privlaka.
3. Ako pravna osoba, fizička osoba obrtnik ili fizička osoba ne postupi po rješenju pomorskog redara, izvršenje rješenja će se provesti putem treće osobe, na njihov trošak.

Članak 22.

1. Javnopravna tijela te pravne i fizičke osobe obvezne su pomorskom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.
2. Upravno tijelo jedinice lokalne samouprave odnosno ovlaštena osoba ( pročelnik ) ovlaštena je zatražiti pomoć policije ako se prilikom izvršenja rješenja otpor osnovano očekuje.

Članak 23.

1. Mjere za održavanje reda na pomorskom dobru propisane ovom odlukom pomorski redar naređuje rješenjem osobi koja je prekršila odredbe Odluke odnosno osobi koja je obvezna otkloniti utvrđenu povredu Odluke.
2. Ako se osoba iz stavka 1. ovoga članka ne može utvrditi, rješenje se donosi protiv nepoznate osobe.
3. Ako pomorski redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.
4. Poslove iz stavka 1. ovoga članka pomorski redar obavlja kao javnu ovlast te je ovlašten provesti izvršenje rješenja koje donese.
5. Protiv upravnih akata koje donosi pomorski redar može se izjaviti žalba nadležnome Ministarstvu, a žalba izjavljena protiv rješenja pomorskoga redara ne odgađa njegovo izvršenje.

Članak 24.

1. Pomorski redar obvezan je jedanput mjesečno izvršiti nadzor pomorskog dobra na području Općine Privlaka radi utvrđenja nezakonitog građenja ili drugog oštećenja pomorskog dobra, kao i po svakoj prijavi bilo koje osobe, te ako utvrdi nezakonite radnje dužan je o tome obavijestiti nadležno tijelo (nadležne inspekcije, lučku kapetaniju i dr.).
2. Poslove inspekcijskog nadzora pomorskog dobra obavljaju ovlašteni službenici nadležnog Ministarstva (inspektori pomorskog dobra) i inspektori lučke kapetanije.
3. Ovlasti i mjere u provedbi inspekcijskog nazora propisani su člancima 183.-193. ZPDML, a iste uključuju: donošenje pisanog ili usmenog rješenja o zabrani korištenja pomorskog dobra, donošenje naredbe o uklanjanju, naredbe o povratu pomorskog dobra u prvotno stanje, naredbu za otklanjanje nepravilnosti i donošenje privremenog rješenja o zabrani korištenja pomorskog dobra.
4. Protiv rješenja inspektora pomorskog dobra žalba nije dopuštena, ali se može pokrenuti upravni spor.

Članak 25.

Kada okolnosti slučaja zahtijevaju hitno izvršenje radi sprječavanja daljnjeg protupravnog ponašanja, a predmet uklanjanja su pomorski objekti, lučki uređaji, podrtine, štandovi, razni drugi predmeti, stvari, otpad i slično, koji se mogu brzo i jednostavno ukloniti s pomorskog dobra, mjera uklanjanja može se donijeti i usmenim rješenjem koje se izvršava na licu mjesta putem pomorskog redara ili putem treće osobe, bez donošenja rješenja o izvršenju.

PREKRŠAJNE ODREDBE

Članak 26.

1. Postupak o pomorskim prekršajima na pomorskom dobru utvrđenima Zakonom o pomorskom dobru i morskim lukama vodi se po propisima kojima se uređuju prekršaji.
2. Lučke kapetanije odlučuju u prvom stupnju o pomorskim prekršajima iz stavka 1. ovoga članka.

Članak 27.

Ovom Odlukom propisuju se novčane kazne za počinjenje prekršaja na pomorskome dobru sukladno članku 33. stavak 4., 5. i 6. Prekršajnog zakona („Narodne novine“, br. 107/07, 39/13, 157/13, 110/15, 70/17, 118/18 i 114/22).

Članak 28.

1. Novčanom kaznom u iznosu od 60,00 do 1.320,00 eura kaznit će se za pomorski prekršaj pravna osoba koja bez pravne osnove propisane ZPDML upotrebljava pomorsko dobro, obavlja djelatnosti na pomorskom dobru i ne koristi na način, u opsegu i granicama određenima aktom kojim je to pravo stekla, te u skladu s odredbama Zakona gradi i/ili obavlja druge zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem, nasipava i betonira plažu protivno odredbama Zakona i ove Odluke, ograničava i/ili isključuje opću upotrebu pomorskog dobra (čl. 8. Odluke).
2. Za prekršaj iz prethodnog stavka ovoga članka kaznit će se novčanom kaznom u iznosu od 300,00 eura i odgovorna osoba u pravnoj osobi.
3. Za prekršaj iz stavka 1. ovoga članka novčanom kaznom u iznosu od 30,00 do 660,00 eura kaznit će se obrtnik i osoba koja obavlja drugu samostalnu djelatnost.
4. Za prekršaj iz stavka 1. ovoga članka fizička osoba kaznit će se novčanom kaznom u iznosu od osoba 10,00 do 260,00 eura.

Članak 29.

Novčanom kaznom u iznosu od 60,00 do 1.000,00 eura kaznit će se za pomorski prekršaj pravna osoba:

1. ako ne održava čistoću na pomorskom dobru (čl. 14. Odluke)
2. ako onemogući ili ograniči pristup pomorskom dobru (čl. 16. Odluke)
3. ako se na pomorskom dobru u općoj upotrebi ne pridržava odluke o redu na pomorskom dobru u općoj upotrebi.

Za prekršaj iz stavka 1. ovoga članka kaznit će se novčanom kaznom u iznosu od 30,00 do 660,00 eura obrtnik i osoba koja obavlja drugu samostalnu djelatnost.

Za prekršaj iz stavka 1. ovoga članka fizička osoba kaznit će se novčanom kaznom u iznosu od 10,00 do 260,00 eura.

Članak 30.

Ova Odluka stupa na snagu osmog dana od dana objave u „Službenom glasniku Općine Privlaka.“

OPĆINSKO VIJEĆE

Predsjednik

Nikica Begonja

**O b r a z l o ž e n j e**

**o Nacrtu prijedloga Odluke o redu na pomorskom dobru**

Odredbom članka 149. stavka 3. Zakona o pomorskom dobru i morskim lukama („Narodne novine“, br. 83/23) propisano je da u svrhu održavanja reda na pomorskom dobru, na prijedlog izvršnog tijela jedinice lokalne samouprave, predstavničko tijelo jedinice lokalne samouprave donosi odluku o redu na pomorskom dobru.

Ovom Odlukom o redu na pomorskom dobru propisuje se red na pomorskom dobru kao cjeloviti sustav mjera i radnji kojima se osigurava zaštita i održavanje pomorskog dobra u općoj upotrebi na području Općine Privlaka, a što uključuje:

− način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi,

− održavanje čistoće i čuvanje površina pomorskog dobra u općoj upotrebi,

− osiguranje nesmetanog prolaska duž pomorskog dobra,

− mjere za održavanje reda na pomorskom dobru,

− obaveze pravnih i fizičkih osoba,

− prekršajne odredbe.

Financijska sredstva za provedbu ovog akta osigurat će se u Proračunu Općine Privlaka, iz vlastitih i drugih izvora financiranja.

O Nacrtu prijedloga Odluke o redu na pomorskom dobru provodi se Savjetovanje sa zainteresiranom javnošću u trajanju od 30 dana, sukladno Zakonu o pravu na pristup informacijama.

KLASA: 008-01/23-01/22

URBROJ: 2198-28-03-23-1

U Privlaci, 25. listopada 2023.